b'\n_START_ARTICLE_\nKarl von Nagel zu Aichberg\n_START_SECTION_\nVojna karijera\n_START_PARAGRAPH_\nKarl von Nagel zu Aichberg ro\xc4\x91en je 5. rujna 1866. u Ambergu. Sin je Heinricha von Nagel i Julie von Podewils. Nakon stupanja u bavarsku vojsku \xc4\x8din poru\xc4\x8dnika dostigao je u studenom 1894. godine, dok je u \xc4\x8din konji\xc4\x8dkog satnika unaprije\xc4\x91en u o\xc5\xbeujku 1900. godine. Nakon toga je u o\xc5\xbeujku 1907. promaknut u \xc4\x8din bojnika, da bi u listopadu 1909. bio imenovan zapovjednikom 1. kraljevske bavarske pukovnije te\xc5\xa1ke konjice "Princ Karl Bavarski". U srpnju 1910. promaknut je u \xc4\x8din potpukovnika, da bi tri mjeseca poslije, u listopadu, postao na\xc4\x8delnikom sto\xc5\xbeera 1. kraljevskog bavarskog korpusa smje\xc5\xa1tenog u M\xc3\xbcnchenu kojim je tada zapovijedao bavarski princ Rupprecht. U sije\xc4\x8dnju 1913. unaprije\xc4\x91en je u \xc4\x8din pukovnika.\n_START_SECTION_\nPrvi svjetski rat\n_START_PARAGRAPH_\nPo\xc4\x8detak Prvog svjetskog rata Nagel do\xc4\x8dekuje na mjestu na\xc4\x8delnika sto\xc5\xbeera 1. kraljevskog bavarskog korpusa koji je bio raspore\xc4\x91en na Zapadnom boji\xc5\xa1tu i koji se nalazio pod zapovjedni\xc5\xa1tvom Oskara von Xylandera. Kao na\xc4\x8delnik sto\xc5\xbeera sudjeluje u Bitci u Loreni nakon \xc4\x8dega je u rujnu promaknut u \xc4\x8din general bojnika. Du\xc5\xbenost na\xc4\x8delnika sto\xc5\xbeera 1. kraljevskog bavarskog korpusa Nagel obna\xc5\xa1a do o\xc5\xbeujka 1915. kada je imenovan \xc4\x8dasnikom za vezu bavarske vojske pri njema\xc4\x8dkom Glavnom sto\xc5\xbeeru. Na navedenoj du\xc5\xbenosti nalazi se do studenog 1916. kada postaje na\xc4\x8delnikom sto\xc5\xbeera 6. armije kojom je zapovijedao Ludwig von Falkenhausen. Sa 6. armijom sudjeluje u Bitci kod Arrasa tijekom koje je u travnju 1917. smijenjen sa mjesta na\xc4\x8delnika sto\xc5\xbeera 6. armije zajedno sa zapovjednikom armije Ludwigom von Falkenhausenom._NEWLINE_U lipnju 1917. Nagel dobiva novo zapovjedni\xc5\xa1tvo, te postaje zapovjednikom 12. bavarske divizije koja se nalazila na Rumunjskom boji\xc5\xa1tu. U travnju 1918. Nagel je sa 12. bavarskom divizijom premje\xc5\xa1ten na Zapadno boji\xc5\xa1te gdje sudjeluje u Tre\xc4\x87oj bitci na Aisnei u kojoj je divizija pretrpjela te\xc5\xa1ke gubitke. Nakon toga divizija je premje\xc5\xa1tena na polo\xc5\xbeaje kod Ypresa gdje je u rujnu napadnuta od britanskih snaga u Petoj bitci kod Ypresa.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Nagel je od prosinca 1918. zapovijedao 1. kraljevskom bavarskom divizijom. Preminuo je 1. svibnja 1919. u 53. godini \xc5\xbeivota u M\xc3\xbcnchenu. Bio je o\xc5\xbeenjen sa Mabel Hilton Dillon-Nesmith sa kojom je imao tri k\xc4\x87eri.'